《竹深处为奚川钱理平作》
明代·汤胤勣

瑶空露滴秋光冷，冰壶倒浸琅玕影。
玉箫声里凤皇飞，一色绿云三万顷。
主人高思油然发，六尺桃笙湖水滑。
左琴右史恣徜徉，大俎深杯从旷达。
幽玄占断乾坤奥，明月清风满怀抱。
嗟吾老癖近来增，可许肩舆时直造。

作者简介：汤胤勣，字公让，明开国重臣汤和曾孙，为诸生，工诗，负才使气。巡抚尚书周忱使作启事，即席具数万言。忱荐之朝。少保于谦召询古今将略及兵事，胤勣应对如响。累授锦衣千户。偕中书舍人赵荣通问英宗于沙漠，脱脱不花问中朝事，慷慨酬答不少屈。